དེ་ལྟར་ཆོས་ཀྱི་སྐུ་ལས་གཡོ་བ་མེད་བཞིན་སྤྲུལ་པ་མཆོག་གི་རྣམ་རོལ་དེ་མ་ཐག་པ་སླར་ཡང་དཔལ་ལྡན་ས་སྐྱ་པའི་བསྟན་པ་སྤེལ་བའི་རྣམ་པར་བཞེངས་པ་ནི།འཛམ་གླིང་བསྟན་པའི་མངའ་བདག་གསེར་མདོག་པཎ་ཆེན་ཤཱཀྱ་མཆོག་ལྡན་ཉིད་ཡིན་པའི་ཚུལ་ནི།དེ་ཡང་ཤཱཀ་མཆོག་པའི་རྣམ་ཐར་ཀུན་དགའ་གྲོལ་མཆོག་གིས་མཛད་པ་དང་།རྗེ་ཤཱཀྱ་རིན་ཆེན་གྱིས་མཛད་པ་གཉིས་ཞལ་མཐུན་པར་འདི་ལྟར་འབྱུང་སྟེ།ཡང་པཎ་ཆེན་ཆོས་ཀྱི་རྒྱལ་པོ་ཉིད་ཀྱིས་ཡེ་ཤེས་གཟིགས་པའི་ཡུལ་དུ།བོད་གངས་ཅན་པ་རྣམས་ལ་གཅིག་ཏུ་སྐུ་དྲིན་ཆེ་བའི་རྔོག་ལོ་ཙཱ་བ་ཆེན་པོ་བློ་ལྡན་ཤེས་རབ་དང་།པ་ཚབ་བུ་བཞིའི་ཡ་གྱལ་རྨ་བྱ་བྱང་ཆུབ་བརྩོན་འགྲུས་ཞེས་བྱ་བར་འཁྲུངས་ནས་བསྟན་པ་ལ་བྱ་བ་མཛད་ཅིང་།དེ་ནས་མཁས་གྲུབ་ཀྱི་སྐྱེས་བུ་བདུན་ཙམ་གྱི་སྐྱེ་བ་རིམ་ཅན་འཁྲུངས་པ་མངོན་སུམ་དུ་དགོངས་ཚུལ།དཔལ་གྱི་མགུར་ལས་དངོས་ཀྱི་བཀའ་ལུང་བྱོན་པ་ཞལ་སློབ་ཀུན་ལ་གསལ་བ་ལྟར་ཡིན་ལ།ཟླ་མེད་པའི་མཁས་པ་ཆེན་པོ་སངས་རྒྱས་དཔལ་ལམ་གཡག་མི་ཕམ་ཆོས་གྱི་བླ་མ་ཞེས་གྲགས་པ་དེ་ཉིད་ཡིན་པར་ནི།རྗེ་བདག་ཉིད་ཆེན་པོ་ཉིད་དཔལ་ལྡན་ས་སྐྱར་གྲ་སྐོར་ལ་བྱོན་པ་སང་འབྱོར་རྒྱུའི་ནུབ།མཁན་ཆེན་གཡག་པའི་བཞུགས་གནས་དགའ་ལྡན་བླ་བྲང་གི་དཀོར་གཉེར་གྱི་རྨི་ལམ་དུ།མཁན་ཆེན་གཡག་པ་ཡིན་ཟེར་བའི་བཙུན་པ་སྐུ་གཟུགས་རིང་ལ་ན་བཟའ་ངུར་སྨྲིག་གྱོན་པ་ཞིག་བྱུང་ནས་འདི་སྐད་ཅེས།སྔོན་ནས་ལོ་ཤས་ཤིག་ངའི་དཔེ་ཆ་རྣམས་ཁྱེད་ལ་བཅོལ་ཡོད་པ་དེ་རྣམས་ད་ང་རང་བལྟ་བ་ཡིན་པས་སྒོ་ཕྱེ་ཟེར་བ་ཞིག་རྨིས་པ་བཞིན།སང་ཉིད་རྗེ་དཔོན་སློབ་རྣམ་པ་དཀོར་གཉེར་གྱི་རྩར་བྱོན་ནས།ངེད་འདིར་ཞག་འགའ་བསྡད་ནས་མཁན་ཆེན་པའི་ཕྱག་དཔེ་རྣམས་བལྟ་རྟོག་བྱེད་པ་ཡིན་པས།གནས་ཚང་གཡར་དགོས་གསུངས་པས།དཀོར་གཉེར་དེ་ཉིད་ལྷག་པར་ཡིད་ཆེས་ཤིང་དད་པ་ཆེར་སྐྱེས་ནས་གཞན་དང་གཞན་ཏུ་རྒྱུ་མཚན་བཤད་པའི་མཁན་ཆེན་པའི་སྐུ་སྐྱེ་ཡིན་པར་གྲགས་ཤིང་།གཞན་ཡང་རྟགས་རིགས་ཀྱི་ཕྱག་དཔེ་རྩོམ་འཕྲོ་འགྲིག་པ་སོགས་དང་།འབྲས་ཡུལ་སྐྱེད་ཚལ་པའི་དགེ་བཤེས་ཤིག་གི་རྨི་ལམ་དུའང་རྒྱུ་མཚན་གསལ་པོ་བྱུང་བ་སོགས་མང་ཞིང་།མཁན་ཆེན་དེ་ཉིད་ནི་ཅིག་ཅར་སྐུ་ལུས་ཀྱི་བཀོད་པ་དུ་མ་སོགས་ངོ་མཚར་བའི་རྣམ་པར་ཐར་བ་ཤིན་ཏུ་མང་།ཞེས་དང་།ངོར་དུ་བཞུགས་སྐབས་གྲྭ་པ་ཁམས་པའི་དགེ་རྒན་ཞིག་གིས་མཁན་ཆེན་གཡག་པས་མཛད་པའི་རྟགས་རིགས་ཞིག་གི་ཕྱེད་ཕུལ་བའི་ནུབ་ཀྱི་མནལ་ལམ་ན།པུ་ཏྲ་ཡིན་སྙམ་པའི་ཨ་ཙ་ར་དུང་ལོང་ཅན་ཞིག་ན་རེ།འདི་གཡག་པའི་དཔེ་ཕྱག་བྲིས་མ་དངོས་ཡིན།འདིའི་ཕྱེད་པོ་ཡང་ཁྱེད་ལ་གཏོང་ངོ་ཟེར་བ་ཞིག་བྱུང་བ་ལས།དེ་གའི་ཕྱག་དཔེའི་ཁྲོད་ཀྱི་པོ་ཏི་གཅིག་ལ་ཕྱག་མཛུབ་གཉེར་ནས།ཕྲ་ཕུ་བ་ལ་དེ་ལོངས་གསུང་།ཁོང་གིས་བླངས་ནས་ཕུལ་བ་གཟིགས་པས།དབུ་རང་ནས་སྔར་གྱི་རྟགས་རིགས་ཀྱི་དཔེ་ཆ་དེའི་ཕྱེད་ཁ་འདུག་པས།དཔོན་སློབ་དེར་ཚོགས་པ་ཀུན་ཐུགས་ཡ་མཚན་དུ་གྱུར་ཅིང་།དེ་དང་དེའི་རྒྱུ་མཚན་ལས་རྗེ་ཉིད་མཁན་ཆེན་གཡག་པའི་སྐུའི་སྐྱེ་བར་གདན་སའི་ཆེ་བཙུན་ཡོངས་ཀྱིས་བཀུར་ནས་བླ་མར་བྱེད།རི་མོར་བྱེད།མཆོད་པར་བྱེད་དེ་ཞབས་ཏོག་བཟང་པོ་དང་གསོལ་ཇ་ཞུ་བ་རང་གིས་ཉིན་མཚན་འདའ་བར་གྱུར་ཏོ།།ཞེས་སོགས་རྒྱ་ཆེར་གསུངས་པ་ལྟར་ཡིན་ནོ།།